Mesto Spišská Belá



Všeobecne záväzné nariadenie

MESTA SPIŠSKÁ BELÁ

Č.9/2024

o nakladaní s komunálnymi odpadmi

a s drobnými stavebnými odpadmi na území

Mesta Spišská Belá



**Všeobecne záväzné nariadenie**

**Mesta Spišská Belá**

**Číslo**

 **zo dňa**

**o nakladaní s komunálnymi odpadmi a s drobnými stavebnými odpadmi na území Mesta Spišská Belá**

 Mestské zastupiteľstvo v Spišskej Belej vo veciach územnej samosprávy v zmysle ustanovenia § 4 ods. 3 písm. g) a § 6 ods. 1 zákona č. 369/1990 Zb. o obecnom zriadení v znení neskorších predpisov a v z zmysle § 81 ods. 3 a ods. 8 zákona č. 79/2015 Z. z. o odpadoch a o zmene a doplnení niektorých zákonov (ďalej len „zákon o odpadoch“) sa uznieslo na tomto

**všeobecne záväznom nariadení**

(ďalej len „nariadenie“):

**ČASŤ I.**

**ÚVODNÉ USTANOVENIA**

**§ 1**

**Predmet úpravy**

1. Toto nariadenie upravuje podrobnosti nakladania s jednotlivými druhmi komunálnych odpadov:
2. nakladanie so zmesovým komunálnym odpadom a drobnými stavebnými odpadmi (ďalej len DSO“) na území mesta,
3. nakladanie s vytriedenými zložkami komunálneho odpadu (ďalej len „KO“) na území mesta, ktorými sú najmä:

- elektroodpady z domácností,

- odpady z obalov a odpadov z neobalových výrobkov zbieraných spolu s obalmi,

- použité prenosné batérie a akumulátory a automobilové batérie a akumulátory,

- veterinárne lieky a humánne lieky nespotrebované fyzickými osobami a zdravotnícke pomôcky,

- jedlé tuky a oleje,

c) spôsob zberu DSO na území mesta,

d) spôsob zberu objemného odpadu,

e) nakladanie s odpadom z domácnosti s obsahom škodlivých látok (ďalej len „NO“),

f) nakladanie s biologicky rozložiteľným komunálnym odpadom, resp. dôvody nezavedenia triedeného zberu KO pre biologicky rozložiteľný kuchynský odpad,

g) nakladanie s biologicky rozložiteľným kuchynským odpadom a reštauračným odpadom prevádzkovateľom kuchyne,

h) prevádzkovanie zberného dvora.

1. Nariadenie upravuje aj spôsob nahlasovania nezákonne umiestneného odpadu a podrobnosti prevádzkovania zberného dvora na území mesta.
2. Účelom tohto nariadenia je upraviť v súlade s hierarchiou odpadového hospodárstva podrobnosti o nakladaní s KO a DSO vrátane použitých batérií a akumulátorov, ktoré sú komunálnym odpadom a elektroodpadov z domácností s cieľom zabezpečiť ochranu zdravých životných podmienok obyvateľov mesta, chrániť životné prostredie a čistotu mesta.
3. Toto nariadenie sa vydáva s cieľom stanoviť pre mesto vhodný systém nakladania s KO, ktoré vznikli na území mesta, pričom územím mesta sa rozumie katastrálne územie Spišská Belá a Strážky.

**§ 2**

**Základné pojmy**

1. **Odpadové hospodárstvo** je činnosť zameraná na predchádzanie a obmedzovanie vzniku odpadov a znižovanie ich nebezpečnosti pre životné prostredie a nakladanie s odpadmi v súlade so zákonom o odpadoch.
2. **Nakladanie s odpadom** je zber, preprava, zhodnocovanie a zneškodňovanie odpadu vrátane dohľadu nad týmito činnosťami a nasledujúcej starostlivosti o miesta zneškodňovania a zahŕňa aj konanie obchodníka alebo sprostredkovateľa.
3. **Pôvodca odpadu** je ten, ktorého činnosťou odpad vzniká alebo ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena povahy alebo zloženia týchto odpadov.
4. **Držiteľ odpadu** je pôvodca odpadu alebo osoba, ktorá má odpad v držbe.
5. **Odpadom** je hnuteľná vec alebo látka, ktorej sa jej držiteľ zbavuje, chce sa jej zbaviť alebo je v súlade so zákonom alebo osobitnými predpismi povinný sa jej zbaviť.
6. **Komunálne odpady** sú odpady z domácnosti vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba – podnikateľ, okrem odpadov vznikajúcich pri bezprostrednom výkone činností tvoriacich predmet podnikania alebo činností právnickej osoby alebo fyzickej osoby - podnikateľa; za odpady z domácností sa považujú aj odpady z nehnuteľností slúžiacich fyzickým osobám na ich individuálnu rekreáciu, napríklad zo záhrad, chát, chalúp alebo na parkovanie alebo uskladnenie vozidla používaného pre potreby domácnosti, najmä z garáží, garážových stojísk a parkovacích stojísk. Komunálnymi odpadmi sú aj všetky odpady vznikajúce v obci pri čistení verejných komunikácií a priestranstiev, ktoré sú majetkom mesta alebo v správe mesta, a taktiež pri údržbe verejnej zelene vrátane parkov a cintorínov, ktoré sú majetkom mesta alebo v správe mesta a ďalšej zelene na pozemkoch fyzických osôb. Medzi komunálne odpady sa nezaraďujú staré vozidlá ani odpadové pneumatiky.
7. **Zmesový komunálny odpad** je nevytriedený KO alebo KO po vytriedení zložiek komunálneho odpadu.
8. **Drobný stavebný odpad** (ďalej len „DSO“) je odpad z bežných udržiavacích prác vykonávaných fyzickou osobou alebo pre fyzickú osobu, za ktorý sa platí miestny poplatok za KO a DSO.
9. **Triedenie odpadov** je delenie odpadov podľa druhov, kategórií alebo iných kritérií alebo oddeľovanie zložiek odpadov, ktoré možno po oddelení zaradiť ako samostatné druhy odpadov.
10. **Triedený zber komunálnych odpadov** je činnosť, pri ktorej sa oddelene zbierajú zložky KO.
11. **Zelený bioodpad** je biologicky rozložiteľný odpad (ďalej len „BRO“) zo záhrad a z parkov a cintorínov (katalógové číslo: 20 02 01). Obsahuje rastlinný materiál, najmä trávu, lístie, konáre, vypletú burinu, pozberové zvyšky z pestovania a pod.
12. **Kuchynský bioodpad** je biologicky rozložiteľný kuchynský odpad z domácností a reštaurácií (katalógové číslo: 20 01 08) a jedlé oleje a tuky (katalógové číslo: 20 01 25). Medzi biologicky rozložiteľný kuchynský a reštauračný odpad patrí odpad, ktorý vzniká pri príprave jedál a nápojov (zvyšky z čistenia ovocia a zeleniny, vaječné škrupiny, nespracované zostatky surovín a pod.) ako aj odpad vzniknutý po konzumácii jedál a nápojov (použité papierové servítky, neskonzumované zostatky pokrmov, kávové a čajové zvyšky a pod.) a potraviny po záručnej dobe.
13. **Odpadové jedlé oleje a tuky** (katalógové číslo: 20 01 25) sa radia v zmysle čl. 10 písm. p) nariadenia Európskeho parlamentu a Rady (ES) č. 1069/2009 medzi vedľajšie živočíšne produkty a platia pre ne podmienky ako pri nakladaní s vyššie uvedeným kuchynským bioodpadom.

14. **Elektroodpad z domácností** je elektroodpad, ktorý pochádza z domácností fyzických osôb a z obchodných, priemyselných, inštitucionálnych a iných zdrojov, ktorý je svojím zložením a množstvom podobný tomu, ktorý pochádza z domácností.

15. **Objemný odpad** je komunálny odpad, ktorý kvôli svojim rozmerom a hmotnosti nie je možné umiestniť do zberných nádob bez toho, aby z nich tento odpad vyčnieval (nepotrebný nábytok, koberce, okná, dvere, umývadlá, WC a pod.).

1. **Nebezpečný odpad** (ďalej len „NO“)je odpad, ktorý má aspoň jednu z nebezpečných vlastností, najmä výbušnosť, oxidovateľnosť, horľavosť, dráždivosť, toxicita, rakovinotvornosť, mutagénnosť a ekotoxicita.
2. **Zberný dvor** (ďalej len „ZD“) je zariadenie na zber komunálnych odpadov a drobných stavebných odpadov zriadené zberovou spoločnosťou, ktorá má uzatvorenú zmluvu s mestom na túto činnosť; na prevádzkovanie zberného dvora sa vyžaduje súhlas príslušného orgánu štátnej správy odpadového hospodárstva. Na zbernom dvore môžu fyzické osoby odovzdávať drobný stavebný odpad, objemný odpad a oddelene zbierané zložky komunálneho odpadu v rozsahu triedeného zberu ustanovenom v tomto nariadení.
3. **Zberovou spoločnosťou alebo tzv. oprávnenou organizáciou** sa rozumie organizácia, resp. spoločnosť, ktorá nakladá s odpadom vznikajúcim na území mesta a je na túto činnosť oprávnená v zmysle zákona. Zároveň predmetnú činnosť realizuje na základe zmluvy s mestom uzavretej v súlade so zákonom o odpadoch.
4. **Organizácia zodpovednosti výrobcov** (ďalej len „OZV“)je právnická osoba so sídlom v Slovenskej republike založená, vlastnená a prevádzkovaná výlučne výrobcami vyhradených výrobkov so sídlom v niektorom z členských štátov. Organizácia zodpovednosti výrobcov, v súlade s udelenou autorizáciou, zabezpečuje na základe zmluvy o plnení vyhradených povinností plnenie týchto povinností za zastúpených výrobcov vyhradeného výrobku.
5. **Program odpadového hospodárstva** (ďalej len „POH“) je programový dokument, ktorý sa vypracúva pre určenú územnú oblasť v súlade s hierarchiou a cieľmi odpadového hospodárstva obsahujúci analýzu súčasného stavu odpadového hospodárstva tejto územnej oblasti a opatrenia, ktoré je potrebné prijať na zlepšenie environmentálne vhodnej prípravy na opätovné použitie, recyklácie, zhodnocovania a zneškodňovania odpadu, ako aj hodnotenie, ako bude program podporovať plnenie týchto cieľov a ustanovení zákona o odpadoch.
6. **Zber odpadu** je zhromažďovanie odpadu od inej osoby vrátane jeho predbežného triedenia a dočasného uloženia odpadu na účely prepravy do zariadenia na spracovanie odpadov.
7. **Zberná nádoba** (ďalej len „ZN“)je nádoba určená týmto všeobecne záväzným nariadením na zber zmesového KO alebo zber vytriedených zložiek KO.

**ČASŤ II.**

**ZÁKLADNÉ USTANOVENIA**

**§ 3**

1. Za nakladanie s KO a DSO, ktoré vznikli na území mesta, zodpovedá mesto s výnimkami, ktoré ustanovuje zákon o odpadoch.

2. Každý pôvodca odpadu je povinný komunálny odpad zhromažďovať, triediť a odovzdávať na zhodnotenie alebo zneškodnenie podľa systému stanoveného týmto nariadením.

3. Mesto zabezpečuje zavedenie a vykonávanie triedeného zberu prostredníctvom zberovej spoločnosti na základe zmluvy uzavretej s touto spoločnosťou.

4. Každý je povinný nakladať s KO alebo inak s ním zaobchádzať takým spôsobom, ktorý neohrozuje zdravie ľudí a nepoškodzuje životné prostredie, a to tak, aby nedochádzalo k:

 a) riziku znečistenia vody, ovzdušia, pôdy, rastlín a živočíchov,

 b) obťažovaniu okolia hlukom alebo zápachom a

c) nepriaznivému vplyvu na krajinu alebo miesta osobitného významu.

6. Pri nakladaní s odpadmi alebo inom zaobchádzaní s nimi je každý pôvodca odpadu povinný:

1. zapojiť sa do systému zberu KO v meste,
2. užívať zberné nádoby zodpovedajúce systému zberu KO v meste,
3. ukladať zmesový KO, oddelene zbierané zložky KO a DSO na účely ich zberu na miesta určené mestom a do zberných nádob zodpovedajúcich systému zberu KO v meste,
4. ak ide o pôvodcu, ktorý nie je zapojený do systému zberu, zapojiť sa do neho a prihasiť sa na mestskom úrade najneskôr do 1 mesiaca od vzniku povinnosti ukladajúcej platiť poplatok za KO.

7. Držiteľ KO je povinný správne zaradiť odpad alebo zabezpečiť správnosť zaradenia odpadu podľa Katalógu odpadov, pričom komunálne odpady je povinný zaraďovať pod katalógovým číslom začínajúcim kódom „20“.

8. Prevádzkovateľ kuchyne, držiteľ KO a držiteľ DSO alebo ten, kto nakladá na území mesta s odpadmi, je povinný na vyžiadanie mesta poskytnúť pravdivé a úplné informácie súvisiace s nakladaním s odpadmi.

9. Držiteľ starého vozidla je povinný bezodkladne zabezpečiť odovzdanie starého vozidla osobe vykonávajúcej zber starých vozidiel alebo spracovateľovi starých vozidiel.

10. Konečný používateľ pneumatiky je povinný pneumatiku po tom, ako sa stala odpadovou pneumatikou, odovzdať distribútorovi pneumatík okrem odpadových pneumatík umiestnených na kolesách starého vozidla odovzdávaného osobe oprávnenej na zber starých vozidiel alebo spracovateľovi starých vozidiel.

11. Zakazuje sa:

1. vyberať KO alebo vytriedené zložky KO zo ZN a z telesa riadenej skládky odpadov osobami neoprávnenými na nakladanie s nimi,
2. znečisťovať stanovištia zberných nádob a ich okolie,
3. uložiť alebo ponechať KO na inom mieste ako na mieste na to určenom v súlade so zákonom o odpadoch a týmto nariadením,
4. ukladať do zberných nádob DSO alebo opotrebované pneumatiky, či odpad z nich,
5. zneškodniť KO alebo zhodnotiť odpad inak ako v súlade so zákonom o odpadoch,
6. zneškodniť KO ukladaním do povrchových nádrží (napr. jám, odkalísk), vypúšťaním a vhadzovaním do vodných tokov,
7. vypúšťať zvyšky nebezpečných odpadov do povrchových vôd, podzemných vôd a do kanalizácie
8. vykonávať bez súhlasu orgánu štátnej správy odpadového hospodárstva alebo v rozpore s ním činnosť, na ktorú sa súhlas vyžaduje,
9. riediť alebo zmiešavať KO s cieľom dosiahnuť hraničné hodnoty koncentrácie škodlivých látok,
10. zneškodňovať spaľovaním BRO, zákaz sa nevzťahuje na spaľovanie palivového dreva,
11. spaľovať KO na voľnom priestranstve a vo vykurovacích zariadeniach v domácnostiach,
12. ukladať do zberných nádob určených mestom na zber zmesového KO iný odpad ako zmesový KO
a do zberných nádob určených na triedený zber KO zložku KO, pre ktorú nie je zberová nádoba určená, ponechať staré vozidlo na verejnom priestranstve,
13. vykonávať zber oddelene zbieraných zložiek KO (odpady z obalov a neobalových výrobkov, elektroodpad z domácností, použité batérie a akumulátory) bez zariadenia na zber odpadov osobou, ktorá nespĺňa požiadavky podľa zákona a nemá na túto činnosť uzavretú zmluvu s mestom.

12. Vykonávať zber KO na území mesta vrátane výkupu a mobilného zberu, a prepravu KO, s výnimkou biologicky rozložiteľného kuchynského a reštauračného odpadu od prevádzkovateľa kuchyne, možno vykonávať len na základe uzatvorenej zmluvy s mestom. Zber odpadov z obalov a odpadov z neobalových výrobkov môže na území mesta vykonávať len ten, kto má uzatvorenú zmluvu aj s organizáciou zodpovednosti výrobcov, s ktorou má mesto uzatvorenú zmluvu. Uzatvorenie zmluvy sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov.

# § 4

# Hierarchia odpadového hospodárstva mesta

Na území mesta je každý pôvodca KO povinný uplatňovať túto hierarchiu odpadového hospodárstva:

a) predchádzanie vzniku odpadu,

b) príprava na opätovné použitie,

c) recyklácia,

d) iné zhodnocovanie,

e) zneškodňovanie.

### § 5

### Zberné nádoby, ich prideľovanie a umiestnenie

1. Za účelom odvozu odpadu je vlastník (správca, resp. nájomca) nehnuteľnosti povinný zriadiť vyhradené miesto pre zberné nádoby (ďalej len „nádoby“) a splniť nasledujúce podmienky zabezpečujúce, aby:

a) k vyhradenému miestu bol zabezpečený bezpečný prístup,

b) nebol narušený vzhľad okolia (estetika) a hygiena prostredia,
c) nádoby neboli umiestnené v blízkosti okien, detských ihrísk, frekventovaných miest a pod.,
d) nádoby boli umiestnené na spevnenom podklade,
e) nádoby neboli umiestnené trvalo a prednostne na chodníkoch, komunikáciách alebo parkoviskách.

1. Zberné nádoby sa nesmú preplňovať ani preťažovať odpadom. Nádoby opatrené krytom, sa musia po vložení odpadu uzavrieť.
2. Pre zber KO sa používajú nasledovné zberné nádoby:

a) pre zmesový KO:

- v rodinných domoch - zberné nádoby s objemom 110 l alebo 120 l s vývozom 1x za 2 týždne,

- pre bytové domy - zberné nádoby s objemom 1 100 l s vývozom 1x za 2 týždne,

- pre právnické osoby a fyzické osoby oprávnené na podnikanie - zberné nádoby s objemom 110, 120 alebo 1 100 l; vývoz 1x týždenne, ak sa mesto s pôvodcom odpadu nedohodne inak (vzhľadom na množstevný zber odpadu).

b) pre vytriedené zložky KO:

- sklo - zberné nádoby alebo zberné PVC vrecia s objemom 120 l zelenej farby s prislúchajúcim označením; s objemom 1 100 l - vývoz podľa vopred schváleného časového harmonogramu,

- papier - zberné nádoby alebo zberné PVC vrecia s objemom 120 l modrej farby s prislúchajúcim označením; s objemom 1 100 l - vývoz podľa vopred schváleného časového harmonogramu,

- plasty - zberné nádoby alebo zberné PVC vrecia s objemom 120 l žltej farby alebo červenej farby s prislúchajúcim označením; s objemom 1 100 l - vývoz podľa vopred schváleného časového harmonogramu,

- kovy - zberné nádoby alebo zberné PVC vrecia s objemom 120 l červenej farby alebo žltej farby s prislúchajúcim označením; s objemom 1 100 l - vývoz podľa vopred schváleného časového harmonogramu,

4. Na poskytovanie zberných nádob je rozhodujúci počet osôb prihlásených na trvalý, resp. prechodný pobyt na jednu adresu s jedným súpisným a orientačným číslom a to nasledovne:

a) každá samostatná domácnosť žijúca v rodinnom dome s počtom do 6 osôb má mať 1 zbernú nádobu,

b) viac ako 6-členná domácnosť žijúca v rodinnom dome má pridelené 2 nádoby.

5. Pre domácnosti žijúce v bytových domoch na sídliskách je spravidla na 10 bytov poskytovaná 1 maloobjemová zberná nádoba s objemom 1 100 litrov.

6. O poskytnutí nádob na zmesový komunálny odpad rozhoduje mesto. Mesto určuje umiestnenie týchto nádob na sídliskách.

7. Fyzická osoba je povinná starať sa o poskytnutú zbernú nádobu a udržiavať ju v dobrom stave. Fyzická osoba, ktorej bola nádoba poskytnutá, zodpovedá za jej prípadnú stratu, odcudzenie alebo poškodenie a je povinná o tom bezodkladne informovať mesto. V takom prípade sa mu poskytne náhradná nádoba, za ktorú je však povinný uhradiť mestu náklady na jej kúpu (nadobúdaciu cenu).

8. Najskôr po 8 rokoch môže fyzická osoba žijúca v RD z dôvodu opotrebenia nádoby požiadať mesto o jej výmenu. V takomto prípade sa mu nádoba poskytne bezplatne. Vo výnimočných prípadoch je možné túto výmenu uskutočniť aj skôr.

9. Pre právnické osoby a fyzické osoby oprávnené na podnikanie je na území mesta zavedený množstvový systém zberu zmesových KO. Právnická osoba a fyzická osoba podnikateľ je povinná pred začatím činnosti požiadať mesto o zabezpečenie odvozu zmesových KO. Zberné nádoby si zabezpečujú na svoje náklady (resp. poskytuje im ich mesto za finančnú náhradu). Počet a veľkosť nádob dohodne mesto s pôvodcom vzhľadom na množstvo odpadu priemerne produkovaného prevádzkou daného druhu.

10. Každý pôvodca a držiteľ odpadu je povinný používať na zmesový komunálny odpad len typ zberných nádob schválený mestom a zodpovedajúci systému zberu, ktorý určuje toto nariadenie.

11. Zberné nádoby na komunálny odpad z domácností obyvateľom mesta zabezpečuje mesto na svoje náklady za podmienok uvedených v tomto nariadení.

12. Všetci pôvodcovia komunálnych odpadov a drobných stavebných odpadov na území mesta sú povinní:

1. zapojiť sa do zavedeného systému nakladania s KO a drobným stavebným odpadom na území mesta,
2. ukladať KO iba do určených zberných nádob.
3. zapojiť sa do triedeného zberu jednotlivých zložiek odpadov; vytriedené zložky odpadov ukladať do príslušných nádob a vriec,
4. s poskytnutou nádobou alebo zberným vrecom zaobchádzať šetrne, aby bola zabezpečená maximálna životnosť,
5. odpratať v zimnom období sneh z okolia poskytnutej zbernej nádoby, prípadne odstrániť iné prekážky, ktoré by mohli brániť zberovému vozidlu pri vyprázdňovaní nádoby,
6. zberné nádoby alebo zberné vrecia pripraviť v dohodnutý deň na vyprázdnenie alebo odber tak, aby boli ľahko prístupné.

**ČASŤ III.**

**NAKLADANIE S KOMUNÁLNYMI ODPADMI, DROBNÝMI STAVEBNÝMI ODPADMI, OBJEMNÝM ODPADOM A ODPADOM Z DOMÁCNOSTÍ S OBSAHOM ŠKODLIVÝCH LÁTOK**

###  § 6

### Nakladanie so zmesovým komunálnym odpadom

* + - 1. Na území mesta je zavedený kontajnerovo intervalový zber komunálneho odpadu z domácností. Vo výnimočných prípadoch môže mesto nariadiť zber tohto odpadu aj nad rámec určeného intervalu.
			2. Zber, prepravu a zneškodňovanie zmesového KO zabezpečuje na území mesta výhradne oprávnená osoba (zberová spoločnosť).
			3. Do zberných nádob na KO je možné ukladať iba ostatné KO tvoriace zmesový komunálny odpad. Je zakázané tu ukladať akékoľvek stavebné odpady a podobné odpady (zemina, kamene, drevo, konáre a pod.), ďalej aj zložky KO, ktoré sú zbierané osobitne v rámci zavedeného systému separovaného zberu (plasty, sklo, papier, kovy, biologicky rozložiteľný odpad, viacvrstvové kombinované materiály na báze lepenky – nápojové obaly), ako aj všetky ostatné (nekomunálne) odpady.
			4. V čase odvozu odpadu sú fyzické osoby povinné umožniť voľný prístup k zberným nádobám, v opačnom prípade sa vývoz odpadu neuskutoční.
			5. Na verejných priestranstvách sú na ukladanie komunálnych odpadov umiestnené verejné odpadkové koše. Tieto koše sú určené prioritne na zmesový komunálny odpad osôb pohybujúc sa po meste. Do týchto verejných odpadkových košov je zakázané ukladať odpady vyprodukované v prevádzkach právnických osôb a fyzických osôb oprávnených na podnikanie a ďalšie odpady, na ktoré nie sú tieto koše určené.
			6. Odpad vznikajúci pri bezprostrednom výkone činnosti tvoriacej predmet podnikania právnickej osoby a fyzickej osoby oprávnenej na podnikanie, nie je komunálnym odpadom.

### § 7

### Nakladanie s drobným stavebným odpadom

* 1. K drobnému stavebnému odpadu z bežných udržiavacích prác (ďalej len „DSO“), ktorý vyprodukujú fyzické osoby, patrí odpad ako napr. betón, tehly, dlaždice, obkladačky, keramika, zemina, kamenivo, izolačné a stavebné materiály a pod.
	2. Každý pôvodca alebo držiteľ DSO je povinný na území mesta tento odpad umiestniť v priestore zberného dvora.

3. Uloženie DSO v priestore zberného dvora je spoplatnené podľa hmotnosti odovzdaného DSO v zmysle nariadenia mesta o miestnom poplatku za komunálne odpady a drobné stavebné odpady.

4. Pôvodca alebo držiteľ DSO je povinný vytriediť z DSO jednotlivé zložky odpadu podľa tohto nariadenia.

5. Pôvodca alebo držiteľ DSO nesmie ukladať tento odpad do zberných nádob na zmesový komunálny odpad alebo tento odpad zhromažďovať na verejných priestranstvách.

### § 8

###  Nakladanie s objemným odpadom

1. Objemný odpad predstavujú komunálne odpady, ktoré sa svojou veľkosťou nevojdú do zbernej nádoby na zmesový KO alebo na triedený zber.
2. Obyvateľ mesta je povinný s objemným odpadom naložiť nasledovne:
3. tento odpad umiestniť v priestore zberného dvora v čase prevádzkových hodín.

tento odpad umiestniť v rámci organizovaného celomestského zberu objemného odpadu do veľkoobjemových kontajnerov umiestnených na určených stanovištiach (§ 8 ods. 5)

Uloženie tohto odpadu pre obyvateľa mesta je bezplatné.

1. Zakazuje sa odkladať objemný odpad do priestoru vyhradeného pre zberné nádoby alebo na verejné priestranstvá mesta.
2. Mesto zabezpečí najmenej dvakrát do roka (na jar a na jeseň) zber a prepravu objemného odpadu v meste prostredníctvom veľkoobjemových kontajnerov umiestnených na určených stanovištiach na území mesta, za účelom zhodnotenia alebo zneškodnenia tohto odpadu. Mesto oznámi obyvateľom mesta v meste obvyklým spôsobom termín a systém zberu tohto objemného odpadu.
3. Pri tomto celomestskom organizovanom zbere do veľkoobjemových kontajnerov sa zakazuje ukladať:
4. DSO a stavebné odpady,
5. objemné odpady v nezmenšenom objeme,
6. objemné odpady dovezené z iných území ako z územia mesta,
7. odpady, na ktoré je na území mesta zavedený triedený zber,
8. nebezpečné odpady, ako sú chladničky, elektrozariadenia, kyseliny, pneumatiky a pod.,
9. biologicky rozložiteľný odpad – tráva a konáre z pozemkov právnických a fyzických osôb,
10. Právnické osoby a fyzické osoby oprávnené na podnikanie si zber a zneškodňovanie objemných odpadov zabezpečujú sami na vlastné náklady prostredníctvom oprávnenej organizácie (zberovej spoločnosti) v zmysle zákona o odpadoch.

### § 9

###  Nakladanie s textilom

1. Nádoby určené na textil a šatstvo sú umiestnené v areály zberného dvora. Každá nádoba je označená štítkom s tel. kontaktom na organizáciu, ktorej nádoba patrí. V prípade, že občan hodí do nádoby niečo omylom, treba sa ihneď obrátiť na organizáciu, v ktorej vlastníctve je zberná nádoba.
2. Nádoby sú vyvážané zo zberného dvora podľa potreby.
3. Do nádob patrí: čisté a suché šatstvo, prikrývky, deky, posteľná bielizeň, topánky, príp. iné druhy textilu.
4. Do nádob na triedený zber textilu je zakázané ukladať iné druhy odpadov.
5. Náklady na zber šatstva a textílií znáša Mesto Spišská Belá.
6. Zber, prepravu, zhodnocovanie a zneškodňovanie odpadu z textilu môže vykonávať len organizácia, ktorá má uzatvorenú zmluvu na vykonávanie tejto činnosti s prevádzkovateľom zberného dvora v Spišskej Belej.

**ČASŤ IV.**

**TRIEDENÝ ZBER ZLOŽIEK KOMUNÁLNEHO ODPADU**

### § 9

### Systém triedeného zberu komunálneho odpadu

1. V meste Spišská Belá sa vykonáva triedený zber:

a) elektroodpadov z domácností,

b) odpadov z obalov a odpadov z neobalových výrobkov zbieraných spolu s obalmi (papier a lepenka, sklo, plasty, kovy, obaly z papiera a lepenky, obaly zo skla, obaly z plastov a obaly z kovov, obaly z viacvrstvových kombinovaných materiálov na báze lepenky),

c) použitých prenosných batérií a akumulátorov a automobilových batérií a akumulátorov,

d) veterinárnych liekov a humánnych liekov,

e) jedlých olejov a tukov z domácností,

f) biologicky rozložiteľných odpadov zo záhrad a parkov vrátane odpadu z cintorínov,

g) biologicky rozložiteľného kuchynského odpadu okrem toho, ktorého pôvodcom je fyzická osoba oprávnená na podnikanie a právnická osoba, ktorá prevádzkuje zariadenie spoločného stravovania

h) odpadov s obsahom škodlivín (odpadové motorové a mazacie oleje, farbivá, chemikálie a iné nebezpečné odpady).

2. Na triedený zber KO sú určené zberné nádoby alebo zberné PVC vrecia v zmysle popisu triedeného zberu uvedeného v tomto nariadení. Zberné nádoby alebo zberné PVC vrecia na zabezpečenie triedený zber zložiek komunálnych odpadov zabezpečuje mesto.

3. Triedený zber komunálnych odpadov uskutočňuje podľa harmonogramu zvozu zberová spoločnosť. Harmonogram zvozu je zverejnený na webovom sídle mesta Spišská Belá ([www.spisskabela.sk](http://www.spisskabela.sk)).

4. Ten, kto vykonáva, alebo chce vykonávať v meste Spišská Belá zber odpadu, alebo výkup odpadu od fyzickej osoby, je povinný:

 a) zverejňovať druhy zbieraných alebo vykupovaných odpadov vrátane podmienok zberu odpadov alebo výkupu odpadov,

 b) označiť zariadenie na zber odpadov alebo výkup odpadov,

 c) zaradiť odpad odobratý od takejto osoby ako komunálny odpad; toto ustanovenie sa nevzťahuje na zber starých vozidiel a odpadových pneumatík,

 d) oznamovať mestu údaje o druhu a množstve vyzbieraného odpadu alebo vykúpeného odpadu,

 e) musí mať uzatvorenú zmluvu s organizáciou zodpovednosti výrobcov, s ktorou má mesto uzatvorenú zmluvu.

###  § 10

### Elektroodpady z domácností

Obyvatelia mesta sú povinní s elektroodpadom z domácností naložiť nasledovne:

1. bezodplatným odovzdaním tohto odpadu v zbernom dvore (celoročne)
2. tento odpad umiestniť pred nehnuteľnosť na verejne prístupné miesto v rámci 2-krát ročne organizovaného celomestského zberu elektroodpadu
3. bezodplatným spätným odberom prostredníctvom distribútorov (predajcov) elektrozariadení, alebo
4. bezodplatným spätným odberom prostredníctvom zberných miest v prípade veľmi malého elektroodpadu.

Elektroodpad je zakázané ukladať na iné miesta v meste a na verejné priestranstvá.

###  § 11

### Odpady z obalov a odpady z neobalových výrobkov

1. Zber jednotlivých vytriedených zložiek KO (plast, papier, kovy, sklo, viacvrstvové kombinované materiály na báze lepenky a obaly z nich) vrátane zabezpečenia zberných nádob a vriec, zabezpečuje organizácia zodpovednosti výrobcov na svoje náklady prostredníctvom oprávnenej organizácie za zmluvne dohodnutých podmienok s mestom.
2. Obyvateľ mesta je povinný s týmto odpadom (plast, papier, kovy, sklo, viacvrstvové kombinované materiály na báze lepenky a obaly z nich) naložiť nasledovne:
3. umiestniť do zberného vreca pre príslušnú zložku KO,
4. umiestniť do zbernej nádoby umiestnenej na separačnom mieste na jednotlivých uliciach a sídliskách v meste,
5. umiestniť do určeného kontajnera v priestore zberného dvora (celoročne),
6. odovzdať oprávnenej organizácii v rámci tzv. mobilného zberu tohto odpadu,
7. odpredať vo výkupmi odpadu.

Uloženie tohto odpadu pre obyvateľa mesta je bezplatné.

1. Zberné nádoby na tento druh odpadu musia byť označené štítkom s údajom o tom, pre odpad z ktorých výrobkov je nádoba určená.
2. Právnické osoby a fyzické osoby oprávnené na podnikanie si zabezpečujú zber oddelene vytriedených zložiek KO sami na vlastné náklady prostredníctvom oprávnenej organizácie.
3. Odpad vzniknutý na verejných pohrebiskách je nutné rovnako triediť na jednotlivé zložky KO. Na tieto zložky KO vznikajúce na pohrebisku sú určené zberné nádoby na to určené v areáli pohrebiska.

### § 12

### Použité prenosné batérie a akumulátory a automobilové batérií a akumulátory

* + - 1. Použité prenosné batérie a akumulátory a automobilové batérie a akumulátory je možné zbierať len oddelene od ostatných druhov odpadov (ak nie sú súčasťou elektroodpadu alebo starého vozidla).
			2. Obyvatelia mesta sú povinní s týmto druhom odpadu naložiť nasledovne:
1. bezodplatným odovzdaním tohto odpadu v zbernom dvore (celoročne)
2. bezodplatným umiestnením tohto odpadu pred nehnuteľnosť na verejne prístupné miesto v rámci 2-krát ročne organizovaného celomestského zberu, alebo
3. bezodplatným spätným odberom prostredníctvom distribútorov (predajcov) batérií a akumulátorov.
	* + 1. Zber použitých automobilových batérií a akumulátorov z motorových vozidiel vo vlastníctve fyzickej osoby nepoužívané na komerčné účely sa neviaže na kúpu novej batérie alebo akumulátora.
			2. Právnické osoby a fyzické osoby oprávnené na podnikanie si zabezpečujú zber tohto odpadu sami na vlastné náklady prostredníctvom oprávnenej organizácie.
			3. Použité batérie a akumulátory je zakázané ukladať do iných zberných nádob alebo na verejné priestranstvá.

### § 13

### Veterinárne lieky a humánne lieky nespotrebované fyzickými osobami

1. Držiteľ veterinárnych liekov a humánnych liekov nespotrebovaných fyzickými osobami je povinný odovzdať ich do verejných lekární.
2. Zakazuje sa nespotrebované lieky ukladať do zberných nádob alebo do iných balov zhromažďovať na verejné priestranstvá.

### § 14

### Jedlé oleje a tuky z domácností

1. Obyvatelia mesta sú povinní s jedlými olejmi a tukmi naložiť nasledovne:
2. bezodplatným odovzdaním oprávnenej organizácii vykonávajúcej tzv. mobilný zber v meste na základe zmluvy s mestom.
3. Tento odpad je zakázané zmiešavať s komunálnym odpadom a ukladať do zberných nádob alebo do iných balov zhromažďovať na verejné priestranstvá.

###  § 15

### Nakladanie s biologicky rozložiteľným odpadom zo záhrad a parkov vrátane odpadu z cintorínov

1. Obyvatelia mesta sú povinní s biologicky rozložiteľným odpadom zo záhrad naložiť nasledovne:
2. sami si ho kompostovať vo vlastnom kompostéry alebo kompostovisku,
3. bezodplatne umiestniť do zbernej nádoby, ktorá bude odvezená v zmysle určeného časového harmonogramu (vo vegetačnom období),
4. bezodplatným umiestnením tohto odpadu v rámci 2-krát ročne organizovaného celomestského zberu ku veľkoobjemovým kontajnerom umiestneným na určených stanovištiach, alebo
5. bezodplatne umiestniť do určeného kontajnera v priestoroch zberného dvora (celoročne).
6. Biologicky rozložiteľný odpad zo záhrad, parkov a cintorínov je zakázané spaľovať a ukladať do zberných nádob určených na zmesový komunálny odpad. Zákaz sa nevzťahuje na spaľovanie palivového dreva.
7. Zber biologicky rozložiteľného odpadu vznikajúceho pri údržbe verejnej zelene vrátane parkov a cintorínov, ktoré sú v majetku alebo v správe mesta, zabezpečuje mesto prostredníctvom oprávnenej spoločnosti.
8. Biologicky rozložiteľný odpad z pozemkov právnických osôb a fyzických osôb oprávnených na podnikanie nie je komunálnym odpadom. Nakladanie s týmto odpadom si zabezpečuje vlastník pozemku alebo jeho správca na vlastné náklady prostredníctvom oprávnenej organizácie.

###  § 16

### Nakladanie s biologicky rozložiteľným kuchynským odpadom

### a reštauračným odpadom od prevádzkovateľov kuchyne

1. Mesto Spišská Belá zabezpečuje podľa § 81 ods. 7 písm. b) bod 1 zákona o odpadoch vykonávanie triedeného zberu biologicky rozložiteľných kuchynských odpadov z domácností. Obyvatelia mesta sú povinní s jedlými olejmi a tukmi naložiť bezodplatným odovzdaním oprávnenej organizácii vykonávajúcej tzv. mobilný zber v meste na základe zmluvy s mestom.
2. Za nakladanie s biologicky rozložiteľným kuchynským a reštauračným odpadom od prevádzkovateľa kuchyne je zodpovedný prevádzkovateľ kuchyne, ktorý musí primerane zabezpečiť skladovanie tohto odpadu do doby odovzdania oprávnenej organizácii.
3. Biologicky rozložiteľný kuchynský a reštauračný odpad sa zakazuje ukladať do zberných nádob určených na zber komunálnych odpadov.
4. Ak prevádzkovateľ kuchyne zabezpečuje zber, prepravu a ďalšie nakladanie s tým odpadom sám alebo prostredníctvom oprávnenej organizácie na základe zmluvy.

###  § 17

### Nakladanie s odpadmi s obsahom škodlivín (odpadové motorové a mazacie oleje, farbivá,

### chemikálie a iné nebezpečné odpady)

1. Obyvatelia mesta sú povinní s odpadom s obsahom škodlivín naložiť nasledovne:
2. bezodplatným odovzdaním tohto odpadu v priestore zberného dvora (celoročne) alebo
3. bezodplatným umiestnením tohto odpadu pred nehnuteľnosť na verejne prístupné miesto v rámci 2-krát ročne organizovaného celomestského zberu ku veľkoobjemovým kontajnerom umiestneným na určených stanovištiach.
4. Odsek 1 sa nevzťahuje na nebezpečný odpad s obsahom azbestu zo stavebných a búracích prác. Takýto stavebný odpad obyvateľ mesta musí na svoje náklady odovzdať spoločnosti, ktorá má na manipuláciu s ním oprávnenie podľa zákona.
5. Odpad s obsahom škodlivín je zakázané ukladať do zberných nádob na zmesový KO alebo pre iné zložky KO alebo do priestoru vyhradeného pre zberné nádoby alebo na verejné priestranstvá.
6. Právnické osoby a fyzické osoby oprávnené na podnikanie zabezpečujú zber a zneškodňovanie tohto odpadu vznikajúceho pri bezprostrednom výkone činnosti tvoriacom predmet ich podnikania na vlastné náklady prostredníctvom oprávnenej organizácie.

**ČASŤ V.**

**ZBERNÝ DVOR**

 **§ 18**

**Prevádzkovanie zberného dvora**

1. Za účelom hospodárneho a efektívneho napĺňania cieľov odpadového hospodárstva, ako aj Programu má mesto zriadený zberný dvor pre dočasné uskladnenie určitých druhov odpadu pre potrebu ich následného zhodnotenia, resp. zneškodnenia v súlade s platnou právnou úpravou.
2. Prevádzkovateľom tohto zberného dvora je Mestský podnik Spišská Belá s. r. o., Továrenská č. 30, Spišská Belá.
3. Sídlo zberného dvora je areál Mestského podniku Spišská Belá s. r. o, na Továrenskej ulici č. 30 v Spišskej Belej.
4. V zbernom dvore sa jednotlivé druhy KO zhromažďujú oddelene.
5. V prevádzke ZD môžu obyvatelia mesta v prevádzkovom čase odovzdať nasledovné druhy odpadov:
6. elektroodpad z domácností,
7. odpady z obalov a neobalových výrobkov (plasty, sklo, papier, kovy, viacvrstvové kombinované materiály na báze lepenky – nápojové obaly)
8. použité prenosné batérie a akumulátory a automobilové batérie a akumulátory,
9. jedlé oleje a tuky z domácností,
10. biologicky rozložiteľný odpad zo zelene (tráva, lístie, konáre)
11. nebezpečné odpady
12. objemný odpad
13. drobný stavebný odpad
14. Odpady uvedené v odseku 5 písm. a) – g) sú obyvateľmi mesta odovzdávané bezplatne po predložení dokladu totožnosti.
15. Za uloženie odpadov uvedené v odseku 5 písm. h) je od obyvateľov mesta Spišská Belá vyberaný poplatok v zmysle príslušného nariadenia mesta.
16. Odpady uvedené v odseku 5 môžu do zberného dvora odovzdať aj právnické osoby, resp. fyzické osoby oprávnené na podnikanie, alebo fyzické osoby s trvalým pobytom mimo mesta Spišská Belá za podmienok určených prevádzkovateľom zberného dvora.
17. Prevádzkovateľ zberného dvora je zodpovedný za nakladanie s odovzdaným odpadom v súlade s platnou právnou úpravou.
18. Podrobnejšie pravidlá prevádzkovania zberného dvora vrátane určenia prevádzkovej doby sú určené v prevádzkovom poriadku zberného dvora, ktorý vydáva prevádzkovateľ zberného dvora po odsúhlasení mestom Spišská Belá.

**ČASŤ VI.**

**NEZÁKONNE UMIESTNENÝ ODPAD**

**§ 19**

**Spôsob nahlasovania nezákonne umiestnenie odpadu**

1. Vlastník, správca alebo nájomca nehnuteľnosti je povinný po zistení, že na jeho nehnuteľnosti bol nezákonne umiestnený odpad, oznámiť túto skutočnosť príslušnému orgánu štátnej správy odpadového hospodárstva (Okresnému úradu Kežmarok, odboru starostlivosti o životné prostredie) alebo Mestu Spišská Belá – Mestskému úradu v Spišskej Belej, Petzvalova 18, oddeleniu životného prostredia.
2. Nezákonne umiestnený odpad môže oznámiť aj akákoľvek fyzická osoba, alebo právnická osoba.
3. Osoba, ktorá je konaním určená ako zodpovedná za nakladanie s nezákonne umiestneným odpadom (komunálnym odpadom alebo drobným stavebným odpadom) je povinná zabezpečiť jeho zhodnotenie alebo zneškodnenie na vlastné náklady v zmysle zákona a tohto nariadenia.
4. Ak konaním nebude určená osoba zodpovedná za nakladanie s nezákonne umiestneným odpadom, zabezpečí zhodnotenie alebo zneškodnenie komunálneho odpadu alebo drobného stavebného odpadu mesto na vlastné náklady.

**ČASŤ VII.**

**SPOLOČNÉ a ZÁVEREČNÉ USTANOVENIA**

### § 20

### Spoločné ustanovenia

1. Ďalšie povinnosti fyzických osôb, právnických osôb a fyzických osôb oprávnených na podnikanie, ktoré im vyplývajú zo zákona NR SR č. 79/2015 Z. z. o odpadoch, ako aj iných zákonov, nie sú týmto nariadením dotknuté.
2. Mesto zabezpečuje zber odpadu prostredníctvom oprávnených organizácií, s ktorými má uzavreté osobitné zmluvy.
3. Za nakladanie s komunálnymi odpadmi na území mesta je zodpovedné mesto. Výkony súvisiace s touto činnosťou zabezpečuje mestský úrad – oddelenie životného prostredia, kam je možné adresovať návrhy, sťažnosti, či podnety týkajúce sa tejto problematiky.

**§ 21**

**Záverečné ustanovenia**

* + - 1. Týmto nariadením sa zrušuje Všeobecne záväzné nariadenie mesta č. 6/2017 o nakladaní s odpadmi na území mesta Spišská Belá zo dňa 6.4.2017.
			2. Toto nariadenie bolo schválené Mestským zastupiteľstvom v Spišskej Belej dňa uznesením č. .
			3. Toto nariadenie nadobúda účinnosť dňa.

**...........................................................**

**Ing. Mgr. Peter Zibura**

**primátor mesta**

Doložky:

* Uvedený návrh tohto všeobecne záväzného nariadenia bol vyvesený na pripomienkovanie na úradnej tabuli mesta:

25.11.2024 pečiatka podpis: .................................

* Uvedené všeobecne záväzné nariadenie bolo po jeho schválení mestským zastupiteľstvom vyvesené (publikované) na úradnej tabuli mesta:

dňa pečiatka podpis: .................................

* Uvedené všeobecne záväzné nariadenie bolo zvesené z úradnej tabule mesta:

dňa: pečiatka podpis: ........................................